DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)


Gestor zmluvy: Ministerstvo financií Slovenskej republiky 

Názov zmluvy: Zmeny Dohody o založení Európskej banky pre obnovu a rozvoj (ďalej len „zmeny Dohody o založení EBOR“)

Materiál upravuje zmenu Dohody o založení Európskej banky pre obnovu a rozvoj, ktorá umožní banke vykonávať operácie v krajinách južného a východného Stredozemia (zmena článku 1) a zmenu Dohody o založení Európskej banky pre obnovu a rozvoj, ktorá umožní využívanie špeciálnych fondov v prijímajúcich krajinách a v potenciálnych prijímajúcich krajinách (zmena článku 18).

Podľa rezolúcií č. 137 a 138 schválených Radou guvernérov EBOR zmeny článkov 1 a 18 nadobudnú platnosť sedem dní po dátume oficiálneho oznámenia EBOR po splnení požiadaviek na prijatie zmien v súlade s článkom 56 Dohody o založení EBOR, pričom v prípade zmeny článku 1 je potrebné súhlasné prijatie všetkými členmi EBOR a pri zmene článku 18 je potrebné súhlasné prijatie najmenej tromi štvrtinami členov EBOR (vrátane najmenej dvoch krajín strednej a východnej Európy), ktorí majú najmenej štyri pätiny celkového počtu hlasov členov. 

Účel a predmet zmluvy a jeho úprava v právnom poriadku Slovenskej republiky:
Rada guvernérov EBOR prijala 30. septembra 2011 rezolúcie č. 137 a 138, ktorými sa schválili nevyhnutné zmeny článkov 1 a 18 Dohody o založení EBOR. Hlavným cieľom zmien článkov 1 a 18 Dohody o založení EBOR je rozšírenie geografického rozsahu pôsobenia mandátu EBOR o oblasť južného a východného Stredozemia. V súlade s článkom 56 Dohody o založení EBOR je potrebné, aby zmeny, ktoré prijali guvernéri EBOR, prijali členovia EBOR. Každý člen uloží v EBOR listinu tzv. vyhlásenie o prijatí, v ktorej sa uvádza, že prijal zmeny článkov 1 a 18 Dohody o založení EBOR.

Slovenská republika je členom EBOR od roku 1991 v rámci Českej a Slovenskej Federatívnej Republiky. Po rozdelení Českej a Slovenskej Federatívnej Republiky  požiadala o členstvo a zároveň potvrdila Listinou o prijatí zo dňa 26. januára 1993, že „prijíma členstvo v EBOR na základe podmienok stanovených v rezolúcii Rady guvernérov EBOR č. 33 z     15. januára 1993 a že prijíma vo vzťahu k svojmu zákonu Dohodu o založení EBOR“.

Vzhľadom na skutočnosť, že zmeny sa dotýkajú činnosti Európskej banky pre obnovu a rozvoj, ich predmet nie je upravený v právnom poriadku Slovenskej republiky.

Priama úprava práv alebo povinností fyzických osôb alebo právnických osôb:
Neobsahuje priamu úpravu práv a povinností fyzických alebo právnických osôb. 



Úprava predmetu medzinárodnej zmluvy v práve Európskej únie:
Navrhované zmeny Dohody o založení EBOR sa týkajú geografického rozšírenia regiónu pôsobenia EBOR o oblasť južného a východného Stredozemia. Od nadobudnutia platnosti Zmluvy o fungovaní Európskej únie predstavuje článok 212 právny základ pre Európsku úniu na vykonávanie činnosti hospodárskej, finančnej a technickej spolupráce, najmä pomoci tretím krajinám, a navrhuje sa ako právny základ pre tieto medzinárodné zmluvy.

Dohoda o založení EBOR konkretizuje a vysvetľuje primárne právo EÚ a sama je jeho súčasťou.
Súlad medzinárodných zmlúv s právom EÚ: úplná zhoda. 

Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií vymedzených čl. 7 ods. 4 Ústavy Slovenskej republiky ide o medzinárodné zmluvy, z ktorých vzniká Slovenskej republike členstvo v medzinárodných organizáciách.  

Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených čl. 7 ods. 5 Ústavy Slovenskej republiky ide o medzinárodné zmluvy, na ktorých vykonanie nie je potrebný zákon.  

Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť niektorých ustanovení medzinárodných zmlúv a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.

Prijatie zmien Dohody o založení EBOR ide o zmenu medzinárodnej zmluvy prezidentskej povahy, ktoré si nevyžadujú zmenu vnútroštátnych právnych predpisov, netýkajú sa záväzkov v rámci iných zmlúv, ktorými je Slovenská republika viazaná a sú v súlade s právom Európskej únie. 

